Proteas wys staal in mini-finaalFaf du Plessis, Andile Phehlukwayo en Rassie van der Dussen vier ’n paaltjie. Foto: Cricinfo. Een swaeltjie maak nie die somer nie. Net so maak een Protea-oorwinning in ’n móétwenwedstryd hulle nie ook skielik gunstelinge om die komende wêreldbeker (uiteindelik) te lig nie. Maar jy begin effens meer regop in jou gemakstoel te sit en jou mondhoeke wil amper begin glimlag. Toe Dale Steyn gistermiddag vir Imam-ul-Haq (die voorste lopiemaker) goedkoop uitgeknikker het en hy ’n kolwer of twee teen die kopskerm getref het, het mens gedink dit is dalk sy en Rabada se dag – waar hul vaart en aggressie net te veel vir Pakistan sou wees Tog was dit eerder die medium vinnige aflewerings van Andile Phehlukwayo (2/42), Dwaine Pretorius (2/46) en Wian Mulder (1/20) wat die besoekers se vordering gekniehalter het. Die driemanskap het tussen hulle vyf paaltjies geneem en gesorg dat Pakistan tot 240/8 in hul toegelate 50 boulbeurte beperk is. Veral Phehlukwayo verdien ’n pluimpie vir sy vertoning met die bal in die reeks. Hy is die voorste paaltjievraat met agt paaltjies in sy wedstryde teen ’n gemiddeld van 24.37 lopies per paaltjie. Mens het die gevoel gekry dat Pakistan se telling op die Nuwelandblad te min is, maar mens weet nooit wat om van die Proteas te verwag wanneer hulle lopies in ’n drukwedstryd moet jaag nie. Quinton de Kock was egter vuurwarm vir die Cape Town Blitz in die afgelope Mzansi Superliga en hy het sy Nuweland-spelpeil net voortgesit met ’n skitterende 83 van 58 aflewerings. Hy het haakhoue en omgekeerde veeghoue na hartelus gespeel en die Pakistanse boulaanval sommer vroeg op die agtervoet geplaas. Toe hy in die 21ste boulbeurt uitgehaal is, het Faf du Plessis (50*) en Rassie van der Dussen (50*) rustig voortgekolf om die Proteawa deur die drif te trek. Veral Van der Dussen se kolfhelddade behoort Otis Gibson te laat glimlag. In sy eerste eendagreeks het die Johannesburgse kolwer 241 lopies teen ’n gemiddeld van 120.50 geslaan. Sy treftempo van 76.26 is nou weliswaar nie te watwonders nie, maar min van die topkolwers in die reeks se treftempo was meer as 90 lopies per 100 balle. Trouens, Ul-Haq (81), Hashim Amla (86), Reeza Hendricks (81) of Babar Azam (83) se treftempo was ook nie veel beter nie. En hulle tel onder die topvyf lopiemakers in die reeks. Wees dus bly die Proteas het nie onder die druk gevou nie, maar hou maar nog al jou duime vir die span vas gedurende die wêreldbeker.